Zeerust-aanval: ‘Die Here se hand was oor hom’Jan McDonald (80). Foto: Verskaf Sy aanvallers wou hom met sy eie haelgeweer skiet, maar die geweer het nie afgegaan nie. Hulle wou hom toe met ŉ strykyster martel, maar dit het met die aanskakel ŉ plofgeluid gemaak en wou nie werk nie. “Dit was alles die Here se werk wat sy hand van beskerming oor Jan McDonald (80) gehou het. Jan is ŉ groot kind van die Here en ŉ baie geliefde man in die gemeenskap van Zeerust. Baie geliefd onder alle bevolkingsgroepe. Hy is ons almal se oom en oupa,” het pastoor Charlotte Crous Dinsdag aan Maroela Media gesê. Crous, pastoor van die Shekinah-bediening op dié Noordwes-dorp, het Sondag teen 08:10 op ŉ erg vernielde McDonald afgekom toe hy nie oudergewoonte die oggend die kerk se deure oopgesluit het nie. “Hy is ŉ wewenaar, het nie kinders nie en is al nagenoeg 15 jaar ŉ lid van die gemeente. Hy het uit vrye wil take by die kerk verrig soos om die erf in stand te hou en Sondae voor die diens oop te sluit. Dit is vir hom ŉ passie en hy hou daarvan om by die kerk uit te help. Die diens begin 09:00 en hy sluit gewoonlik 07:45 al die deure oop. As ek gewoonlik teen 08:00 by die kerk aankom, dan is hy al daar,” het Crous verduidelik. “Sondagoggend toe ek daar kom, was hy nie daar nie. Sy huis is skuins oorkant die kerk en ek het gaan kyk of alles reg is by hom. Toe ek 08:10 by sy huis aankom, sien ek sy klein rooi bakkie is nie uitgetrek nie en die voordeur en veiligheidshek staan oop.” Crous het McDonald in die gang op die vloer aangetref. “Hy was by sy volle bewussyn en kon praat en vertel wat gebeur het. Ek het kussings gevat en hom gemaklik laat lê en die polisie en paramedici ontbied. Hulle almal was spoedig op die toneel en ons is vol lof vir hulle.” Crous beskryf dit as ŉ wonderwerk dat McDonald nie erger beseer is in die voorval nie. “Hulle het hom baie verniel. Drie mans wat hul gesigte bedek het, het toegang tot die huis verkry deur ŉ groot kamervenster wat nie diefwering het nie, stukkend te slaan. Dit was so tussen 02:00 of 03:00 Sondag. Hy het skaars die slag gehoor toe hulle hom in sy bed oorval het.” Volgens Crous het die aanvallers McDonald se hande en voete agter sy rug vasgebind, hom geblinddoek en erg met ŉ harde voorwerp aangerand. Die aanvallers het McDonald se huis omgekeer op soek na sy kluis se sleutels en uiteindelik met drie vuurwapens en geld wat McDonald in sy kluis gehou het, op vlug geslaan. “Hy het deurlopend gebid en wonderwerk op wonderwerk het gevolg. Hy het nie een been gebreek of inwendige bloeding opgedoen nie. Die mans het in ŉ stadium Jan se eie dubbelloop-haelgeweer op hom gerig om hom te skiet, maar die skote wou nie afgaan nie. Hulle wou hom met ŉ strykyster brand, maar toe hulle dit inprop, het die strykyster ŉ plofgeluid gemaak en nie verder gewerk nie. Dit is absoluut die Here se hand wat oor hom was en ons is die Here so dankbaar,” het Crous gesê. Crous het gesê aanvanklike berigte dat McDonald kritiek beseer is, is onwaar. “Hy is wel na ŉ hospitaal geneem en is vol blou kolle en kneusplekke, maar hy is slegs opgeneem vir toetse en waarneming. Hy behoort binnekort ontslaan te word.” Die Zeerust-polisie ondersoek ŉ saak van huisroof en poging tot moord. Niemand is nog in verband met die voorval in hegtenis geneem nie en die ondersoek duur voort. McDonald het deur Crous almal bedank wat vir hom bid en hom bystaan. Hy het dié boodskap aan almal oorgedra: “Die Here se genade, liefde en teenwoordigheid het my beskerm … Sy genade was vir my genoeg, soos sy Woord sê! Twee pogings om my met my eie geweer te skiet het misluk, die strykyster waarmee hulle my wou brand, het net ŉ harde plofgeluid gemaak … Ek het die hele tyd gebid en die Naam van die Here aangeroep en het net ŉ dankbare hart teenoor die Here vir sy genade! Baie dankie aan Charlotte, Lindi en James vir jul vinnige optrede. Baie dankie aan Sarie en haar span, dr. Erasmus en die vinnige en uitstekende diens van die polisie. Ek is vanoggend reeds baie beter en sê aan elkeen in die gemeenskap baie dankie vir jul gebede! Sal binne ŉ dag of twee tuis wees.” Crous het gesê McDonald sal ná hy ontslaan word, moontlik tydelik by hulle tuis gaan terwyl die veiligheid by sy huis verskerp gaan word.